《舒城登观音寺偶会故人朱从善酌酒赓诗至晚而别》
元代·李裕

役役苦连旬，偶得山水趣。龙冈势盘环，淝水奔回互。

窈窕青莲宫，独倚云间住。石门青重重，松杉夹微路。

殿隐翠微中，僧归夕阳处。飞溜溅香雪，宝树凝甘露。

梵语空中闻，天花檐外雨。山开景觉媚，溪断人稀渡。

超然惬所适，而复故人遇。扫石坐林阴，携手话平素。

田家沽浊醪，野老荐香芋。赓句喜新联，谈空得缘悟。

醉来恣游赏，跻高穷一顾。远近闾井分，参差峰峦聚。

鹤巢万壑松，烟敛千村树。咫尺周瑜城，微茫颉羹墓。

幽怀颇同调，徘徊不能去。更约芳春期，兹焉重游寓。

作者简介：（1294—1338）元婺州东阳人，字公饶。文宗至顺元年进士。少从许谦学，撰《至治圣德颂》。英宗召见，令宿卫禁中。文宗时授承事郎，同知汴梁路陈州事，有惠政。改道州路总管府推官，时裕已卒一月。